**SELETUSKIRI**

**maaeluministri määruse „Maaeluministri määruste muutmine seoses toetatava tegevuse elluviimise tähtaja pikendamisega” eelnõu juurde**

**1. Sissejuhatus**

Määrus kehtestatakse kalandusturu korraldamise seaduse (edaspidi *KTKS*) § 19 lõike 1, § 24 lõike 7 ja § 25 lõike 2 alusel.

Määruse eelnõuga muudetakse järgmiseid „Euroopa Merendus- ja Kalandusfondi rakenduskava 2014–2020” (edaspidi *rakenduskava*) meetmete määruseid:

* maaeluministri 28. juuli 2016. a määrus nr 48 „Algatusrühma koostöötegevused”;
* maaeluministri 14.veebruari 2017. a määrust nr 15 „Kalapüügi- ja vesiviljelustoodete käitlemisettevõtete energia- ja ressursiauditi tegemise toetus”;
* maaeluministri 15. mai 2017. a määrus nr 41 „Kalapüügi- ja vesiviljelustoodete töötlemise energia- ja ressursisäästlikumaks muutmise toetus”;
* maaeluministri 25. novembri 2015. a määrus nr 19 “Kalanduspiirkonna kohaliku arengu strateegia rakendamine”;
* maaeluministri 17. aprilli 2017. a määrus nr 34 „Püügivahendi parendamise toetus”;
* maaeluministri 31. mai 2018. a määrus nr 35 „Vesiviljelusettevõtte negatiivse keskkonnamõju vähendamise toetus”.

Eelnõu puudutab kalanduspiirkonna kohalikke algatusrühmasid (kokku 8) ja potentsiaalselt kuni 58 kala- ja vähikasvatusega tegelevat ettevõtet, kuni 105 kalatöötlemisega tegelevat ettevõtet ning kuni 1330 Läänemerel ja Peipsi, Lämmi- ning Pihkva järvel kaluri loa alusel püügiõigust omavat ettevõtjat, kes on taotlenud või taotlevad toetusi käesoleva eelnõuga hõlmatud rakenduskava toetusmeetmetes ning Põllumajanduse Registrite ja Informatsiooni Ametit (edaspidi *PRIA*), kes toetuse taotlusi menetleb.

Eelnõu on koostatud seoses koroonaviiruse COVID-19 pandeemilise levikuga maailmas ja sealhulgas Eestis, mille tõttu kuulutas Eesti Vabariigi Valitsus oma 12.03.2020. a korraldusega nr 76 „Eriolukorra väljakuulutamine Eesti Vabariigi haldusterritooriumil” välja eriolukorra. Eriolukorrast tingituna muudetakse rakenduskava meetmete määruseid, et pikendada tegevuste elluviimise tähtaegasid, sest COVID-19 viiruse levikust tingitud erakorralise olukorra tõttu ei saa kõiki kavandatud tegevusi plaanipäraselt ellu viia.

Eriolukorrast tingituna on tõenäoline, et toetuse saajatel ei ole toetuse määramise otsustes toodud tähtaegadest võimalik kinni pidada, kuna tegevuste elluviimine on eriolukorra perioodil takistatud ja seetõttu on vajalik toetatava tegevuse elluviimise tähtaegu pikendada.

Eriolukord kehtib 17. maini 2020. a, kuni Vabariigi Valitsus ei otsusta teisiti.

Eelnõu valmistasid ette Maaeluministeeriumi kalamajandusosakonna juhataja Ain Soome (tel 625 6181, ain.soome@agri.ee), kalanduse arengu büroo juhataja Oleg Epner (tel 625 6519, oleg.epner@agri.ee), büroo nõunikud Laura Palmi (tel 625 6179, laura.palmi@agri.ee) ja Tanel Ader (tel 625 6239, [tanel.ader@agri.ee](file:///C%3A%5CUsers%5Clpalmi%5CAppData%5CLocal%5CMicrosoft%5CWindows%5CINetCache%5CIE%5C4QMIGNNJ%5Ctanel.ader%40agri.ee)) ning kalamajandusosakonna turukorralduse ja kaubanduse büroo juhataja Eduard Koitmaa (tel 625 6233, eduard.koitmaa@agri.ee) ja büroo peaspetsialist Tuuli Teppo (tel 625 6115, tuuli.teppo@agri.ee). Eelnõu juriidilise ekspertiisi teeb Maaeluministeeriumi õigusosakonna peaspetsialist Karina Torop (tel 625 6520, karina.torop@agri.ee) ning eelnõu keeletoimetaja on Leeni Kohal (tel 625 6165, leeni.kohal@agri.ee).

**2. Eelnõu sisu ja võrdlev analüüs**

**Eelnõu §-ga 1 muudetakse maaeluministri 28. juuli 2016. a määrust nr 48 „Algatusrühma koostöötegevused”.**

Määrust täiendatakse rakendussätetega, mille kohaselt toetatav tegevus, mis tuleb KTKS § 30 lõike 1 alusel tehtud taotluse rahuldamise otsuse kohaselt ellu viia ajavahemikus 12. märtsist kuni 31. detsembrini 2020. aastal, peab olema ellu viidud ja viimane maksetaotlus koos kuludokumentidega peab olema esitatud 30. juuniks 2021. aastal.

Lõikes 2 sätestatakse, et lõikes 1 nimetatud taotluse rahuldamise otsuses määratud tegevuse elluviimise tähtaeg loetakse pikenenuks 30. juunini 2021. aastal. See tähendab, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021. a.

Eriolukorrast tingituna on kehtestatud piirangud rahvakogunemisteks ning isikutevaheliseks lävimiseks, mis takistab ja raskendab tegevuste elluviimist taotluse rahuldamise otsuse kohaseks tähtajaks 2020. aastal. Eriolukorrast tingituna näevad rakendussätted ette nende tegevuste, mille tähtaeg jääb vahemikku alates eriolukorra kehtestamisest 12. märtsil kuni 2020. aasta lõpuni, elluviimise tähtaja pikendamise kuni 30. juunini 2021.

**Eelnõu §-s 2 muudetakse maaeluministri 14. veebruari 2017. a määrust nr 15 „Kalapüügi- ja vesiviljelustoodete käitlemisettevõtete energia- ja ressursiauditi tegemise toetus”.**

**Määruse nr 15** § 13 lõikes 1asendatakse tegevuse elluviimise tähtaeg 18 kalendrikuud uue tähtajaga, milleks on kaks aastat arvates taotluse rahuldamise otsuse tegemisest, kuid tegevus peab siiski olema ellu viidud hiljemalt 31. detsembriks 2022. Kuna KTKS § 31 lõike 1 kohaselt peavad kõik tegevused olema ellu viidud ja kõik kuludokumendid esitatud hiljemalt 30. juuniks 2023. aastal ja energia- ja ressursiaudit on eelduseks investeeringute toetamisel kalapüügi- ja vesiviljelustoodete töötlemisettevõtete energia- ja ressursisäästlikumaks tegemisel, siis hiljemalt 31. detsembriks 2022. aastal lõpetatud auditid võimaldavad veel lühiajalisi investeeringuprojekte ellu viia. Eriolukorrast tingituna pikendatakse projektide elluviimise tähtaegu, kuna nende ellu viimine on viiruse leviku tõttu raskendatud või isegi võimatu. Seepärast peab toetuse saaja viima toetatava tegevuse ellu ning esitama PRIA-le kõik auditi tegemisega seotud kuludokumendid ja maksetaotluse kahe aasta jooksul arvates taotluse rahuldamise otsuse tegemisest, kuid hiljemalt 31. detsembriks 2022. aastal.

Määrust täiendatakse rakendussätetega, mis näevad ette nende tegevuste ellu viimise tähtaja, mille tähtaeg jääb vahemikku alates eriolukorra kehtestamisest 12. märtsil kuni 2020. aasta lõpuni, pikendamise kuni 30. juunini 2021. See tähendab ka seda, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021. a.

**Eelnõu §-s 3 muudetakse maaeluministri 15. mai 2017. a määrust nr 41 „Kalapüügi- ja vesiviljelustoodete töötlemise energia- ja ressursisäästlikumaks muutmise toetus”.**

**Määruse nr 41** § 12 lõikes 1asendatakse tegevuse elluviimise tähtaeg 18 kalendrikuud uue tähtajaga, milleks on kaks aastat arvates taotluse rahuldamise otsuse tegemisest, kuid tegevus peab siiski olema ellu viidud, sh on esitatud viimane maksetaotlus koos kuludokumentidega PRIA-le, hiljemalt KTKS § 31 lõikes 1 sätestatud tähtajaks ehk 30. juuniks 2023. Eriolukorrast tingituna pikendatakse projektide elluviimise tähtaegu, kuna nende ellu viimine on viiruse leviku tõttu raskendatud või isegi võimatu.

Määrust täiendatakse ka rakendussätetega, mis näevad ette nende tegevuste ellu viimise tähtaja, mille tähtaeg jääb vahemikku alates eriolukorra kehtestamisest 12. märtsil kuni 2020. aasta lõpuni, pikendamise kuni 30. juunini 2021. See tähendab ka seda, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021. a.

**Eelnõu §-s 4 muudetakse maaeluministri 25. novembri 2015. a määrust nr 19 „Kalanduspiirkonna kohaliku arengu strateegia rakendamine”.**

**Määruse § 34** rakendussätteid täiendatakse lõigetega 4 – 7. Lõikes 4 lühendatakse määruse § 9 lõikes 2, § 11 lõikes 4 ja § 13 lõikes 2 sätestatud kohaliku algatusrühma üldkoosoleku toimumisest etteteatamise tähtaega 2020. aastal. Muudatuse kohaselt tuleb üldkoosoleku toimumisest oma veebilehel ja kohaliku või üleriigilise levikuga ajalehe kaudu ette teatada senise 20 tööpäeva asemel vähemalt 7 tööpäeva enne üldkoosoleku toimumist. See võimaldab kohalikel algatusrühmadel olukorra normaliseerumiseni üldkoosoleku pädevuses olevate küsimuste otsustamiseks üldkoosolekud kiiremini kokku kutsuda.

Lõikes 5 sätestatakse, et paragrahvi 27 lõike 4 nõuet ei kohaldata projektide hindamisel, kui toetust taotletakse 2020. aastal. Eriolukorrast tingituna on kehtestatud piirangud rahvakogunemisteks ning isikutevaheliseks lävimiseks, mistõttu on hindamiskomisjonil keeruline täita nõuet, mille kohaselt peab hindamiskomisjon tutvuma kavandatava ehitise asukohaga. Seetõttu lisatakse määrusesse tingimus, et ehitusobjekti külastus 2020. aastal taotletud projektide hindamiseks ei ole kohustuslik, vältimaks inimeste vahelist kokkupuudet koroonaviiruse COVID-19 tõkestamise tagamiseks.

Lõikes 6 sätestatakse, et toetatav tegevus, mis tuleb KTKS § 30 lõike 1 alusel tehtud taotluse rahuldamise otsuse kohaselt ellu viia ajavahemikus 12. märtsist kuni 31. detsembrini 2020. aastal, peab olema ellu viidud ja viimane maksetaotlus koos kuludokumentidega peab olema esitatud 30. juuniks 2021. aastal.

Lõikes 7 sätestatakse, et lõikes 6 nimetatud taotluse rahuldamise otsuses määratud tegevuse elluviimise tähtaeg loetakse pikenenuks 30. juunini 2021. See tähendab, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021.

**Eelnõu §-s 5 muudetakse maaeluministri 17. aprilli 2017. a määrust nr 34 „Püügivahendi parendamise toetus”.**

**Määrust nr 34** täiendatakse rakendussätetega, mis näevad ette nende tegevuste ellu viimise tähtaja, mille tähtaeg jääb vahemikku alates eriolukorra kehtestamisest 12. märtsist kuni 2020. aasta lõpuni, pikendamise kuni 30. juunini 2021. See tähendab ka seda, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021. a.

**Eelnõu §-s 6 muudetakse maaeluministri 31. mai 2018. a määrust nr 35 „Vesiviljelusettevõtte negatiivse keskkonnamõju vähendamise toetus”.**

**Määruse nr 35** § 14 lõikes 1 asendatakse tegevuse elluviimise tähtaeg 12 kalendrikuud uue tähtajaga, milleks on kaks aastat arvates taotluse rahuldamise otsuse tegemisest, kuid tegevus peab siiski olema ellu viidud hiljemalt (sh on esitatud PRIA-le viimane maksetaotlus koos kuludokumentidega) KTKS § 31 lõikes 1 sätestatud tähtajaks ehk 30. juuniks 2023. Eriolukorrast tingituna pikendatakse projektide elluviimise tähtaegu, kuna nende ellu viimine on viiruse leviku tõttu raskendatud või isegi võimatu.

Määrust täiendatakse rakendussätetega, mis näevad ette nende tegevuste ellu viimise tähtaja, mille tähtaeg jääb vahemikku alates eriolukorra kehtestamisest 12. märtsist kuni 2020. aasta lõpuni, pikendamise kuni 30. juunini 2021. See tähendab ka seda, et PRIA ei pea hakkama tegevuse elluviimise tähtaegade osas toetuse taotluse rahuldamise otsuseid muutma, need loetakse automaatselt pikenenuks 30. juunini 2021. a.

**3. Eelnõu vastavus Euroopa Liidu õigusele**

Eelnõu on kooskõlas Euroopa Parlamendi ja nõukogu määrusega (EL) nr 1303/2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006 (ELT L 347, 20.12.2013, lk 320−469), Euroopa Parlamendi ja nõukogu määrusega (EL) 1305/2013 Euroopa Maaelu Arengu Põllumajandusfondist (EAFRD) antavate maaelu arengu toetuste kohta ja millega tunnistatakse kehtetuks nõukogu määrus (EÜ) 1698/2005 (ELT L 347, 20.12.2013, lk 487−548) ning Euroopa Parlamendi ja nõukogu määrusega (EL) nr 1306/2013 ühise põllumajanduspoliitika rahastamise, haldamise ja seire kohta ning millega tunnistatakse kehtetuks nõukogu määrused (EMÜ) nr 352/78, (EÜ) nr 165/94, (EÜ) nr 2799/98/, (EÜ) nr 814/2000, (EÜ) nr 1290/2005 ja (EÜ) nr 485/2008 (ELT L 347, 20.12.2013, lk 549–607).

Eelnõu on kooskõlas ka Euroopa Parlamendi ja nõukogu määrusega (EL) nr 508/2014 Euroopa Merendus- ja Kalandusfondi kohta ja millega tunnistatakse kehtetuks nõukogu määrused (EÜ) nr 2328/2003, (EÜ) nr 861/2006, (EÜ) nr 1198/2006 ja (EÜ) nr 791/2007 ning Euroopa Parlamendi ja nõukogu määrus (EL) nr 1255/2011 (ELT L 149, 20.05.2014, lk 1–66).

**4. Määruse mõjud**

Eelnõu ei avalda negatiivset sotsiaalset ega demograafilist mõju, samuti ei mõjuta riigi julgeolekut, regionaalarengut ega välissuhteid ega avalda negatiivset mõju majandusele.

Eelnõu muudatuse eesmärk on muuta regulatsioone selleks, et vähendada COVID-19 koroonaviiruse levikust tingitud mõju Eesti kalandussektorile. Määruse muudatused vähendavad koroonaviiruse levikust tingitud mõju eelkõige nende sektori ettevõtjate suhtes, kes on taotlenud rahalisi vahendeid Euroopa Merendus- ja Kalandusfondist perioodil 2014-2020 ning on seetõttu seotud määrustes sätestatud tähtaegadega tegevuste elluviimisel. Eelnõu muudatuste tulemusel pikendatakse tegevuste elluviimiseks sätestatud tähtaegasid. Seeläbi aidatakse tagada sektoris tegutsevate ettevõtete majanduslikku toimetulekut riikliku eriolukorra ajal ja selle järgselt.

# 5. Määruse rakendamisega seotud tegevused, vajalikud kulud ja määruse rakendamise eeldatavad tulud

Määruse rakendamisega ei kaasne lisakulutusi riigieelarvest.

Eelnõus muudetavad määrused on seotud rakenduskavaga, mille jaoks on eraldatud koos tulemusreserviga 31.01.2020 seisuga 129 129 043 eurot, millest Eesti osa on 28 158 625 eurot ning EL-i osa 100 970 418 eurot.

**6. Määruse jõustumine**

Määrus jõustub üldises korras.

## 7. Määruse kooskõlastamine, huvirühmade kaasamine ja avalik konsultatsioon

Eelnõu esitatakse eelnõude infosüsteemi EIS kaudu kooskõlastamiseks Rahandusministeeriumile ja Keskkonnaministeeriumile ning arvamuse esitamiseks PRIA-le. Eelnõu saadetakse informatsiooniks rakenduskava seirekomisjonile ning arvamuse esitamiseks kalanduse võrgustiku kohalikele tegevusgruppidele, kalapüügi- ja vesiviljelustoodete tootjaühendustele ja kalandusvaldkonna erialaliitudele.

(allkirjastatud digitaalselt)

Tiina Saron

Kantsler